
Mitotikus sejtek azonosítása humán daganatos szövetekben mélytanuló algoritmusok használatával

Jelenleg az egyik legelterjedtebb biomarker a daganatok prognózisának megállapítása során a mitotikus index, amely arányos a tumor proliferációs képességével és az áttétképzési sebességének mértékével. Azonban ezen index megállapítása a legtöbb esetben szubjektív vizuális kiértékelésen alapul, így nehezen reprodukálható, ami megnehezíti a tumor pontos besorolását. A létező automatikus kiértékelési technikák közül mindezidáig egyik sem terjedt el széles körben, köszönhetően a minta- és képkészítési variabilitásokra való érzékenységüknek, valamint, hogy jellemzően egyféle tumortípusra (az emlőrákra) szorítkoztak.
Kutatásunk során egy többféle szövettípuson is eredményesen használható mitotikus sejt detektáló módszer fejlesztése volt a célunk, valamint, hogy a megtalált sejteket tovább tudjuk osztályozni morfológiai tulajdonságaik alapján.
Vizsgálatainkhoz egy emlőtumor mintán alapuló nyíltan hozzáférhető annotált képbázist, a Mitosis Domain Generalization (MIDOG) képfeldolgozási kihívás patológusai által annotált mitotikus sejt adathalmazt használtunk fel kiindulásként, és a You Only Look Once (YOLO) detektor 5-ös verziója segítségével azonosítottuk az osztódó sejteket. Ezután elkészítettünk egy új, annotált mellékvese tumor adathalmazt, amin teszteltük a modell hatékonyságát. A YOLO módszer segítségével képesek voltunk az osztódó sejtek klasszikus mitotikus fázisok szerinti klasszifikációjára is.
A diszkrét csoportokba sorolás alternatívájaként a csoportunk által kifejlesztett regressziós sík (RS) módszer segítségével folytonos skálán is vizsgáltuk a sejtosztódást. Az RS módszer használatával képesek voltunk egy olyan mélytanuló modell létrehozására, amely képes mind az emlő-, mind a mellékvese tumor adathalmazon hatékonyan modellezni a mitózis morfológiai jegyeinek egymásutániságát.
Az általunk kifejlesztett algoritmusok segítségével tehát lehetőség nyílik különböző humán daganatos szövetmintákban a mitotikus sejtek azonosítására és a mitózis fázisainak predikciójára, ezáltal a lézer mikrodisszekciós technika segítségével a jövőben izolálhatók lesznek a különböző mitotikus fázisú sejtek, melyek komplex omikai vizsgálatával közelebb juthatunk a sejtosztódás folyamatának mélyebb megértéséhez, ezáltal újabb daganatterápiás célpontok azonosítására is nyílhat lehetőség.



